b"\n_START_ARTICLE_\nPatrick Moraz\n_START_SECTION_\nYes og Moody Blues\n_START_PARAGRAPH_\nPatrick Moraz ble verdenskjent da han i 1974 erstattet Rick Wakeman i Yes, og spilte p\xc3\xa5 albumet Relayer og var med bandet p\xc3\xa5 to verdensturn\xc3\xa9er. Med Relayer s\xc3\xb8kte Yes \xc3\xa5 utforske et mere jazz-preget lydbilde, noe Moraz sterkt bidro til. _NEWLINE_I 1976 ga alle Yes-medlemmene ut hvert sitt soloalbum, med p\xc3\xa5f\xc3\xb8lgende verdensturn\xc3\xa9. The Story of I var Moraz' soloalbum-bidrag og han viser her sin varierte bakgrunn med b\xc3\xa5de jazz- og klassisk-inspirert musikk. Han flyttet til Brasil og lagde musikk med brasilianske rytmer. _NEWLINE_P\xc3\xa5 slutten av 1976 m\xc3\xa5tte han forlate Yes. Han ble hyret til The Moody Blues for \xc3\xa5 spille keyboard p\xc3\xa5 Octave-turneen i 1978, som erstatter for Mike Pinder, og han fortsatte i bandet fram til 1991. Samtidig som han spilte i Moody Blues, fortsatte han \xc3\xa5 spille inn musikk utenfor bandet. Han turnerte med sitt brasilianske band, gjorde innspillinger sammen med Chick Corea og Bill Bruford._NEWLINE_Han sluttet i The Moody Blues i 1992, og gikk s\xc3\xa5 til s\xc3\xb8ksm\xc3\xa5l mot bandet fordi han mente han var blitt snytt for royalties som band-medlem. Motsvaret fra The Moody Blues var at han aldri var medlem, men kun var med som innleid musiker, til tross for at han er listet opp som band-medlem p\xc3\xa5 alle plateomslagene. Selv om Moraz vant rettssaken, ble han tilkjent en mye lavere sum enn det han krevde.\n_START_SECTION_\nSenere \xc3\xa5r\n_START_PARAGRAPH_\nEtter dette har Moraz hovedsakelig konsentrert seg om sine soloprosjekter, med hovedvekt p\xc3\xa5 piano.  I 1995 turnerte han i USA, og det spesielle med denne turneen var at han var sin egen agent og booking-operat\xc3\xb8r. Dermed kunne man for 800 dollar f\xc3\xa5 en privat konsert med Patrick Moraz hjemme i stua, forutsatt at man kunne stille opp med et egnet piano. Under turneen spilte han enkelte konserter for s\xc3\xa5 f\xc3\xa5 som to personer og noen konserter for opptil hundre personer. En av disse konsertene ble innspilt, og utgitt som PM In Princeton p\xc3\xa5 b\xc3\xa5de CD og video. Han har siden fortsatt \xc3\xa5 spille inn album og gi konserter._NEWLINE_For tiden bor Patrick Moraz i USA p\xc3\xa5 vestkysten av Florida."